text: Politiet advarer mod hvalturisme
  19 juni 2010 kl. 09.33
  Den 15 meter lange finhval, der i går aftes vristede sig fri for atter at støde på grund længere inde mod havnen, er stadig et tilløbsstykke. Men den ligger nu på et sted, hvor det er farligt at gå ud, hvis man vil tæt på.
  Hvalen i Vejle, der fredag aften tog sig en mindre svømmetur, har nu lagt sig ud for Lystbådehavnen i Vejle, og det har voldt visse problemer for de horder af tilskuere, som bliver ved med at strømme til Vejle.
   - Vi har spærret et område med gammel slam af. Slammet virker ligesom kviksand. Det kan være farligt at gå på,
  folk kan synke igennem, siger vagtchef Bent Hedeager Hansen fra Sydøstjyllands Politi.
   Det gamle slambassin ligner fast grund og ligger i umiddelbar forbindelse til lystbådehavnen, hvor hvalen ligger.
   - I aftes var der nogle, som gerne ville gå den vej ud, så vi har spærret af med skilte og minestrimler.
  Så håber vi, at det er nok, siger Bent Hedeager Hansen.
   Den 15 meter lange finhval ligger lørdag morgen fortsat på grund i Vejle Fjord.
  Ifølge vagtchefen får tilskuerne det bedste kig til hvalen fra lystbådehavnen og Skyttehushaven, som er et parkanlæg, der ligger på nordsiden af Vejle Fjord.
  